
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



                                                                       
       РЕШЕНИЕ
№ РС-218-19-093

	Днес, 11.12.2019 г. в град София, Комисията за противодействие на корупцията и за отнемане на незаконно придобито имущество, в състав:

Заместник-председател: Антон Славчев
Член: Антоанета Цонкова
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01-218 /01.04.2019 г.
Сигналът е подаден против Атанас Узунов – общински съветник в Общински съвет С и ликвидатор на „Водоснабдяване и канализация“ ЕООД ( ВиК) ЕООД – в ликвидация, гр. П.
По същество, в сигнала се твърди, че Атанас Узунов в качеството си на ликвидатор на ВиК ЕООД – в ликвидация, гр. П, е сключил на договор за обществена поръчка с предмет „Закупуване на горива за нуждите на „ВиК“ ЕООД – в ликвидация, гр. П“,  с „*********“ ЕООД, чийто управител е В. Б. Също така е  сключил договор за обществена поръчка с предмет „Закупуване на горива за нуждите на „ВиК“ ЕООД – в ликвидация, гр. П“, с „**********“ ЕООД с управител Й. К., който към настоящия момент е общински съветник в Общински съвет – С. 
Освен това, Узунов е общински съветник в Общински съвет – гр. С от 2015 г., Председател на Постоянната комисия по икономическо развитие към Общински съвет – гр. С. В. Б. – управител на „***********“ ЕООД е втора братовчедка на съпругата на кмета на община С.
Като доказателство към сигнала е приложена справка от Търговски регистър, както и данни от регистъра на Агенцията за обществени поръчки – решение за откриване на процедура и информация за сключен договор между фирма „Водоснабдяване и канализация“ ЕООД – в ликвидация, гр. П и „*********“ ЕООД . 
С оглед на твърденията, изложени в сигнала, Комисията е изискала и събрала следните доказателства: писмо с вх. № ЦУ01/17951/23.08.2019 г.  и писмо вх. № ЦУ01/27387/04.11.2019 г. на КПКОНПИ от председателя на ПК по установяване на конфликт на интереси при Общински съвет – С, доказателства за участието на Атанас Узунов в заседанията на Общински съвет С, както и в заседанията на Постоянната комисия по икономическо развитие и Постоянната комисия по устройство на територията и земеделие към Общински съвет С, на които са разгледани въпроси, касаещи дейността на „ВиК“ ЕООД – в ликвидация, гр П, а именно: заверени копия на протоколи от заседания на Постоянната комисия по икономическо развитие и Постоянната комисия по устройство на територията и земеделие към Общински съвет С, на които са разгледани въпроси, касаещи дейността на „ВиК“ ЕООД – в ликвидация, гр. П, проведени на 19.07.2016 г., 13.12.2016 г., 13.12.2017 г. , 24.01.2018 г., 20.12.2018 г. и 23.01.2019 г., както и заверени копия от протокол №16 от заседание на Общински съвет С, проведено на 28.07.2016 г., протокол №23 от заседание на Общински съвет С, проведено на 19.12.2016 г., протокол №44 от заседание на Общински съвет С, проведено на 20.12.2017 г., протокол №46 от заседание на Общински съвет С, проведено на 30.01.2018 г., протокол №58 от заседание на Общински съвет С, проведено на 27.12.2018 г. и протокол №59 от заседание на Общински съвет С, проведено на 30.01.2019 г. Протокол № ТЗ-112/29.12.2014 г. на министъра на регионалното развитие и благоустройството за избор на ликвидатор; Договор № РД-02-16Л-4/30.12.2014 г. за възлагане на управлението на Еднолично търговско дружество с ограничена отговорност с държавно участие в капитала – в ликвидация; Допълнително споразумение към Договор № РД-02-16Л-4/30.12.2014 г. Извършени са справки в НБД „Население“, Търговски регистър и Агенция по обществени поръчки.

От събраните в хода на административното производство доказателства Комисията установи следното от фактическа страна:

Сигналът е подаден от физическо лице, с три имена, адрес и е подписан.
От представения по преписката клетвен лист, на 04.11.2015 г. Атанас Узунов е положил клетва като общински съветник в Общински съвет – С, а в анкетна карта от 11.11.2015 г. Атанас Узунов е посочил, че заема длъжност “ликвидатор“ на „ВиК“ ЕООД – в ликвидация, гр. П. Същият е подал декларации по чл.12, т.1 и т.2 от ЗПУКИ (отм.) на 12.11.2015 г., в които не е отбелязал наличието на несъвместимост и обстоятелства, които биха довели до възникване на конфликт на интереси. В качеството си на общински съветник,  Атанас Узунов е избран  за председател на Постоянната комисия по икономическо развитие, както и за заместник-председател на Постоянната комисия по устройство на територията и земеделие към Общински съвет С.
Атанас Иванов Узунов е избран за ликвидатор на „ВиК“ ЕООД – в ликвидация, гр. П на 30.12.2014 г., съгласно Протокол № ТЗ-112/29.12.2014 г. на министъра на регионалното развитие и благоустройството, и е назначен с Договор № РД-02-16Л-4/30.12.2014 г. за възлагане на управлението на Еднолично търговско дружество с ограничена отговорност с държавно участие в капитала – в ликвидация, сключен с министъра на регионалното развитие и благоустройството. С Допълнително споразумение № РД-02-16Л-4(2)/21.11.2016 г. към Договор № РД-02-16Л-4/30.12.2014 г., срокът на договора за управление е продължен до 31.12.2017 г.
От представените с писмо вх. № ЦУ01/17951/23.08.2019 г.  и писмо вх. № ЦУ01/27387/04.11.2019 г. на КПКОНПИ от председателя на ПК по установяване на конфликт на интереси при Общински съвет – С, доказателства е видно, че Атанас Узунов е участвал в заседанията на Постоянната комисия по икономическо развитие и Постоянната комисия по устройство на територията и земеделие към Общински съвет С, проведени на 19.07.2016 г., 13.12.2016 г., 13.12.2017 г. и е гласувал „ЗА“ приемане на предложение, относно съгласуване на „Бизнес план 2017-2021“, разработен във връзка с настоящия регулаторен период 2017-2021 по смисъла на чл. 10, ал. 1 от Закона за регулиране на водоснабдителните и канализационни услуги (ЗРВКУ), предложение за Освобождаване от заплащане на ТБО за календарната 2017 г. на „ВиК“ ЕООД – в ликвидация, гр. П, както и предложение за освобождаване от заплащане на ТБО за календарната 2018 г. на „ВиК“ ЕООД – в ликвидация, гр. П. 
На 24.01.2018 г.  на заседания на Постоянната комисия по икономическо развитие и Постоянната комисия по устройство на територията и земеделие, Атанас Узунов не е гласувал за предложение, касаещо отчитане и приемане на инвестиции в активи ПОС извършени от оператора по ВиК през 2017 г., като част от задължителното/минимално ниво приети при сключване на договор с АВ и К на обособената територия. 
По предложение за  освобождаване от заплащане на ТБО за календарната 2019 г. на „ВиК“ ЕООД – в ликвидация, гр. П, разгледано на заседание на Постоянната комисия по икономическо развитие, проведено на 20.12.2018 г., Атанас Узунов прави отвод при гласуване. 
На 23.01.2019 г. на заседание на Постоянната комисия по икономическо развитие, във връзка с предложение за отчитане и приемане на инвестиции в активи ПОС извършени от оператора по ВиК през 2018 г., като част от задължителното/минимално ниво приети при сключване на договор с АВ и К на обособената територия, Узунов гласува „ЗА“ приемане на предложението.
Видно от Протокол № 23 от заседание на Общински съвет С, проведено на 19.12.2016 г., Атанас Узунов е гласувал „ЗА“ Решение № 561 с което „ВиК“ ЕООД – в ликвидация, гр. П, се освобождаване от заплащане на ТБО за календарната 2017 г.
Същият е гласувал „за“ примането на Решение № 388 по Протокол №16 от заседание, проведено на 28.07.2016 г. на Общински съвет С, с което е съгласуван „Бизнес план 2017-2021“, разработен във връзка с настоящия регулаторен период 2017-2021 по смисъла на чл. 10, ал. 1 от Закона за регулиране на водоснабдителните и канализационни услуги (ЗРВКУ), предложение за освобождаване от заплащане на ТБО за календарната 2017 г. на „ВиК“ ЕООД – в ликвидация, гр. П. 
При гласуване на Решение № 871 по Протокол 44 от проведено на 20.12.2017 г. заседание на Общински съвет С, с което „ВиК“ ЕООД – в ликвидация, гр. П, се освобождаване от заплащане на ТБО за календарната 2018 г., видно от предоставения протокол гласували „за“ приемане на решението са 14 общински съветници, а „въздържал се“ един, като не е приложен списък с поименно гласуване, от където не става ясно какъв е бил вотът на Атанас Узунов. 
При гласуване на Решение № 909 по Протокол № 46 от заседание, проведено на 30.01.2018 г., относно отчитане и приемане на инвестиции в активи ПОС извършени от оператора по ВиК през 2017 г., като част от задължителното/минимално ниво приети при сключване на договор с АВ и К на обособената територия, Решение № 1133 по Протокол № 58 от заседание, проведено на 27.12.2018 г. за Освобождаване от заплащане на ТБО за календарната 2019 г. на „ВиК“ ЕООД – в ликвидация, гр. П и Решение № 1149 по Протокол № 59 от заседание, проведено на 30.01.2019 г. за отчитане и приемане на инвестиции в активи ПОС извършени от оператора по ВиК през 2017 г., като част от задължителното/минимално ниво приети при сключване на договор с АВ и К на обособената територия, Атанас Узунов се е отвел при гласуване на посочените решения.

		При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи: 
Тъй като конфликтът на интереси е административно нарушение, то спрямо него следва да се вземе предвид принципът на чл. 3, ал. 1 от Закона за административните нарушения и наказания и приложение да намери законът, който е бил в сила по време на извършването на нарушението. 
В конкретния случай това означава, че спрямо част от твърденията следва да се приложи ЗПУКИ (отм.), доколкото твърдените нарушения са извършени в периода на действие на ЗПУКИ (отм.). По отношение на останалата част от твърденията, с оглед на обстоятелството, че касаят действия, извършени в периода на действие на ЗПКОНПИ (23.01.2018г.) следва да се приложи ЗПКОНПИ.
За да е осъществен конфликт на интереси по смисъла на чл. 2 от ЗПУКИ (отм.), респективно чл. 52 - 54 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респективно лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал. 2 и ал. 3 от ЗПУКИ(отм.), респективно чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като представител на държавата, назначен от министъра на регионалното развитие и благоустройство за ликвидатор на „ВиК“ ЕООД – в ликвидация, гр. П, Атанас Узунов е лице, заемало публична длъжност по смисъла на чл. 3, т. 22 от ЗПУКИ (отм.), но към датата на влизане в сила на Закона за противодействие на корупцията и за отнемане на незаконно придобитото имущество – 23.01.2018 г., същият не е лице, заемащо висша публична длъжност и не попада в приложното поле на чл. 6, ал.1, т.1-50 от ЗПКОНПИ, а е  лице по §2, ал. 1, т. 2 от Допълнителните разпоредби на ЗПКОНПИ. 
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството и изпращане на сигнала по компетентност, на основание чл.47, ал.5 от ЗПКОНПИ.
В конкретния случай, съгласно §2, ал. 5 и ал. 8 от ДР на ЗПКОНПИ, сигналът в тази му част, следва да бъде прекратен и да се изпрати на министъра на регионалното развитие и благоустройство за предприемане на съответните действия.

Като общински съветник в Общински съвет С, Атанас Узунов е лице, заемало публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по чл. 6, т. 32 от ЗПКОНПИ.
С оглед горното КПКОНПИ е компетентна да разгледа настоящия сигнал.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §. 1, т. 1 от ДР на ЗПУКИ (отм.), респективно §1, т. 15 от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
От събраните доказателства се установи, че Атанас Узунов, в качеството му на ликвидатор е свързано лице по смисъла на §. 1, т. 1 от ДР на ЗПУКИ (отм.), респективно §1, т. 15 от ДР на ЗПКОНПИ с „ВиК“ ЕООД – в ликвидация, гр. П.
	В правомощие на Общинския съвет, съгласно разпоредбата на чл. 33, ал. 1, т. 3 общинският съветник има право да участва в обсъждането и решаването на всички въпроси от компетентността на съвета.
	В качеството си на общински съветник в Общински съвет С, Атанас Узунов е упражнил правомощия по служба по чл. 33, ал. 1, т. 3 от ЗМСМА, като е участвал в заседания на Постоянната комисия по икономическо развитие и Постоянната комисия по устройство на територията и земеделие към Общински съвет С, на които са разгледани въпроси, касаещи дейността на „ВиК“ ЕООД – в ликвидация, гр. П, проведени на 19.07.2016 г., 13.12.2016 г., 13.12.2017 г. и 23.01.2019 г. и е гласувал „ЗА“ приемането на предложенията, свързани с дейността на „ВиК“ ЕООД – в ликвидация, гр. П, но при липсата на частен интерес. 
При участието си в заседания на Общински съвет С на 19.12.2016 г., 28.07.2016 г. и 20.12.2017 г. и приемането на Решение №561 по Протокол № 23 от 19.12.2016 г. на Общински съвет С, касаещо освобождаване от заплащане на ТБО за календарната 2017 г. на „ВиК“ ЕООД – в ликвидация, гр. П, Решение № 388 по Протокол № 16 от 28.07.2016 г. на Общински съвет - С, касаещо съгласуване и приемане на „Бизнес План 2017-2021“ на „ВиК“ ЕООД – в ликвидация, гр. П и Решение № 871 по Протокол № 44 от 20.12.2017 г. на Общински съвет С, касаещо освобождаване от заплащане на ТБО за календарната 2018 г. на „ВиК“ ЕООД – в ликвидация, гр. П, Атанас Узунов е упражнил правомощия по служба по чл. 33, ал. 1, т. 3 от ЗМСМА, но при липсата на частен интерес по смисъла на чл.2, ал. 2 от ЗПУКИ (отм.).
Това е така, тъй като решенията, приети от Постоянните комисии и Общински съвет С, касаят дейността на дружеството „ВиК“ ЕООД – в ликвидация, гр. П, което е  публичен субект с държавно участие, поради което не би могло да се формира облага както за Узунов от една страна, така и за дружеството от друга, което води до извода за липсата на частен интерес за Атанас Узунов от упражнените от него правомощия по служба.
Липсата на частен интерес от упражнените правомощия по служба от страна на лицето, заемащо висша публична длъжност, в свой личен или на свързани с него лица по смисъла на § 1, т. 1 от ДР на ЗПУКИ (отм.), респективно §1, т. 15 от ДР на ЗПКОНПИ, води до липса на конфликт на интереси.
Като е участвал в заседания на Постоянната комисия по икономическо развитие и Постоянната комисия по устройство на територията и земеделие към Общински съвет С, проведени на 24.01.2018 г., 20.12.2018 г., както и на заседания на Общински съвет С, проведени на 30.01.2018 г., 27.12.2018 г. и 30.01.2019 г., от представените доказателства е видно, че Узунов е подал отвод или не е гласувал при приемането на решения, касаещи дейността на „ВиК“ ЕООД – в ликвидация, гр. П, т. е. Атанас Узунов не е упражнил правомощия по служба.
	Предвид изложеното, се налага извода, че е налице един от елементите на състава на конфликт на интереси по чл. 2 от ЗПУКИ (отм.), респективно чл. 52 - 54 от ЗПКОНПИ а именно: лице, заемащо висша публична длъжност. Липсват обаче другите два елемента – упражнени правомощия и наличието на частен интерес, а липсата на който и да е елемент от понятието „конфликт на интереси“ обуславя липсата на такъв, по смисъла на чл. 2 от ЗПУКИ (отм.), респективно чл. 52 от ЗПКОНПИ.

Предвид изложеното, на основание чл. 74, ал.1 и ал.2 от ЗПКОНПИ и чл. 27, ал. 2 от АПК, във вр. с чл.6, ал.1 от ЗПКОНПИ, Комисията за противодействие на корупцията и за отнемане на незаконно придобитото имущектво


РЕШИ:

НЕ УСТАНОВЯВА конфликт на интереси по отношение на Атанас Узунов с ЕГН ************* – в качеството му на общински съветник и лице, заемало публична длъжност по смисъла на чл. 3, т. 9 от ЗПУКИ (отм.), както и лице, заемащо висша публична длъжност, по смисъла на чл.6, ал.1, т.32 от ЗПКОНПИ, във връзка с участието му в заседания на Постоянната комисия по икономическо развитие и Постоянната комисия по устройство на територията и земеделие към Общински съвет С, проведени на 19.07.2016 г., 13.12.2016 г., 13.12.2017 г. и 23.01.2019 г. както и на заседания на Общински съвет С, проведени на 19.12.2016 г., 28.07.2016 г. и 20.12.2017 г., на които е гласувал „ЗА“ приемането на решенията, касаещи дейността на „ВиК“ ЕООД – в ликвидация, гр. П, поради липсата на частен интерес.

НЕ УСТАНОВЯВА конфликт на интереси по отношение на Атанас Узунов с ЕГН ************ – в качеството му на общински съветник и лице, заемало публична длъжност по смисъла на чл. 3, т. 9 от ЗПУКИ (отм.), както и лице, заемащо висша публична длъжност, по смисъла на чл.6, ал.1, т.32 от ЗПКОНПИ, във връзка с участието му в заседания на Постоянната комисия по икономическо развитие и Постоянната комисия по устройство на територията и земеделие към Общински съвет С, проведени на 24.01.2018 г., 20.12.2018 г., както и на заседания на Общински съвет С, проведени на 30.01.2018 г., 27.12.2018 г. и 30.01.2019 г., поради липса на упражнени правомощия по служба.

ПРЕКРАТЯВА производството по сигнал с рег. № ЦУ01/С-218/01.04.2019г. против Атанас Узунов, в качеството му на ликвидатор на „ВиК“ ЕООД – в ликвидация, гр. П.

ПРЕПРАЩА сигнал с рег. № ЦУ01-С-218/01.04.2019 г. на КПКОНПИ на министъра на регионалното развитие и благоустройство по компетентност в прекратената му част.
След приключване на проверката по сигнала министърът на регионалното развитие и благоустройство следва да уведоми КПКОНПИ за резултатите от същата.	

Препис от Решението да се изпрати на Окръжна прокуратура П, с оглед преценка за реализиране на правомощията по чл. 76, ал. 2 от ЗПКОНПИ.

	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 	

	
КОМИСИЯ:
Заместник - председател:……П………/Антон Славчев/

Член:……………П……………../Антоанета Цонкова/

Член:……………П…………..../Силвия Къдрева/

